CELEX: 52019PC0053
Language: fi
Date: 2019-01-30
Title: Ehdotus EUROOPAN PARLAMENTIN JA NEUVOSTON ASETUS Ison-Britannian ja Pohjois-Irlannin yhdistyneen kuningaskunnan Euroopan unionista eroamisen vuoksi sosiaaliturvan yhteensovittamisen alalla sovellettavista varautumistoimenpiteistä

EUROOPAN KOMISSIO
            Bryssel 30.1.2019
            COM(2019) 53 final
            2019/0019(COD)
            Ehdotus
            EUROOPAN PARLAMENTIN JA NEUVOSTON ASETUS
            Ison-Britannian ja Pohjois-Irlannin yhdistyneen kuningaskunnan Euroopan unionista eroamisen vuoksi sosiaaliturvan yhteensovittamisen alalla sovellettavista varautumistoimenpiteistä
            (ETA:n ja Sveitsin kannalta merkityksellinen teksti)
            
               
         
         
            
               PERUSTELUT
            
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Yhdistynyt kuningaskunta ilmoitti 29. maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Tämä tarkoittaa, että jos erosopimusta ei ratifioida, unionin primaari- ja sekundaarilainsäädäntöä lakataan soveltamasta Yhdistyneeseen kuningaskuntaan 30. maaliskuuta 2019, jäljempänä ’eroamispäivä’. Tämän seurauksena Yhdistyneestä kuningaskunnasta tulee ns. kolmas maa. 
            
            
               Erosopimuksesta
                  1
                on sovittu unionin ja Yhdistyneen kuningaskunnan kesken, ja Eurooppa-neuvosto (50 artikla) on vahvistanut sen 25. marraskuuta 2018. Sen ratifiointi Yhdistyneessä kuningaskunnassa ei kuitenkaan ole varmaa.
            
            
               Komissio korosti 13. marraskuuta 2018 antamassaan tiedonannossa Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019: Varautumissuunnitelma
                  2
               , jäljempänä ’varautumissuunnitelmaa koskeva tiedonanto’, että erosopimus on paras vaihtoehto, jolla varmistetaan Yhdistyneen kuningaskunnan hallittu ero unionista. Jos erosopimusta ei kuitenkaan saada aikaan, unioni toimii etujensa suojelemiseksi, ja sen olisi toimittava yhtenäisesti ja koordinoidusti kaikilla aloilla. Samassa tiedonannossa komissio esitti kuusi yleistä periaatetta, joita varautumistoimenpiteissä kaikilla tasoilla olisi noudatettava. Näihin periaatteisiin sisältyy se, että varautumistoimenpiteiden avulla ei pitäisi toisintaa unionin jäsenyyteen perustuvia etuja eikä erosopimuksen mukaisia siirtymäkauden ehtoja, varautumistoimenpiteiden on oltava pääsääntöisesti väliaikaisia eikä niitä pitäisi periaatteessa soveltaa enää vuoden 2019 jälkeen ja Euroopan unioni hyväksyy varautumistoimenpiteet yksipuolisesti omien etujensa mukaisesti, ja se voi periaatteessa myös peruuttaa ne milloin tahansa.
            
            
               Jos unionin ja Yhdistyneen kuningaskunnan välillä ei ole tehty erosopimusta, sosiaaliturvan koordinointia koskevaa unionin lainsäädäntöä ei eroamispäivästä lähtien enää sovelleta unionin ja Yhdistyneen kuningaskunnan välisiin suhteisiin. Tämä tarkoittaa sitä, että sosiaaliturvaoikeuksia ei taata unionin kansalaisille, joihin sovelletaan tai on sovellettu yhden tai useamman jäsenvaltion lainsäädäntöä tilanteissa, joihin Yhdistynyt kuningaskunta liittyy (he esimerkiksi työskentelivät tai asuivat siellä, kun Yhdistynyt kuningaskunta oli unionin jäsenvaltio), eikä Yhdistyneen kuningaskunnan kansalaisiin, joihin sovelletaan tai on sovellettu yhden tai useamman jäsenvaltion lainsäädäntöä. 
            
            
               Riippumatta siitä, minkä vaihtoehdon mukaisesti ero toteutuu, komissio on johdonmukaisesti tehnyt selväksi, että prioriteettina on unionin kansalaisten suojeleminen Yhdistyneessä kuningaskunnassa samoin kuin Yhdistyneen kuningaskunnan kansalaisten suojeleminen Euroopan unionissa. Tämä edellyttää jäsenvaltioiden suopeaa suhtautumista niiden alueella jo oleskeleviin Yhdistyneen kuningaskunnan kansalaisiin. Odotuksena on, että Yhdistynyt kuningaskunta toimii samoin. Tämän ehdotuksen tavoitteena on lieventää joitakin kielteisiä vaikutuksia, joita Yhdistyneen kuningaskunnan erolla unionista on siinä tapauksessa, että Yhdistyneen kuningaskunnan kanssa ei päästä sopuun ratkaisuista.
            
            
               On tarpeen varmistaa, että henkilöt, jotka käyttävät unionin kansalaisina oikeuttaan vapaaseen liikkuvuuteen unionissa ennen eroamispäivää, säilyttävät sosiaaliturvaoikeutensa, jotka perustuvat ennen eroamispäivää toteutuneisiin tosiseikkoihin tai tapahtumiin ja ennen eroamispäivää täyttyneisiin vakuutus-, työskentely- tai asumiskausiin tai itsenäisen ammatinharjoittamisen kausiin, kun Yhdistynyt kuningaskunta oli vielä unionin jäsenvaltio. Joitakin sosiaaliturvajärjestelmien yhteensovittamista koskevaan asetukseen (EY) N:o 883/2004 kirjattuja sosiaaliturvan koordinoinnin perusperiaatteita (rinnastaminen, yhteenlaskeminen, yhdenvertainen kohtelu) samoin kuin näiden periaatteiden käytännön täytäntöönpanoa koskevia asetuksen sääntöjä (esimerkiksi vanhuuseläkkeen suhteellinen laskeminen) olisi sovellettava edelleen näihin henkilöihin ennen eroamispäivää toteutuneiden tosiseikkojen tai tapahtumien ja täyttyneiden kausien osalta. Sama pätee sellaisten kansalaisuudettomien henkilöiden ja pakolaisten sosiaaliturvaoikeuksiin, joihin sovelletaan tai on sovellettu yhden tai useamman jäsenvaltion lainsäädäntöä Yhdistyneeseen kuningaskuntaan liittyvissä tilanteissa. Kaikkiin edellä mainittuihin ryhmiin sisältyvät näiden henkilöiden perheenjäsenet ja heidän jälkeensä elävät henkilöt.
                  3
               
            
            
               Koska Yhdistyneestä kuningaskunnasta tulee kolmas maa, eroamispäivän jälkeen ei sovelleta enää muita sosiaaliturvan yhteensovittamista koskevia periaatteita ja sääntöjä, kuten käteisetuuksien siirrettävyyttä, luontoisetuutena myönnettyjen sairausetuuksien jatkuvaa tarjoamista tai sovellettavaa lainsäädäntöä koskevia sääntöjä.
            
            
               Perussopimuksen vapaata liikkuvuutta koskevien määräysten mukaisesti unioni on harjoittanut täysimääräisesti sosiaaliturvajärjestelmien yhteensovittamiseen liittyvää toimivaltaansa Yhdistyneen kuningaskunnan ja muiden jäsenvaltioiden välillä, kun kyseessä on ollut vapaata liikkuvuutta koskevan oikeuden käyttäminen Yhdistyneen kuningaskunnan ollessa unionin jäsenvaltio. Sen vuoksi jäsenvaltiot eivät voi tehdä ja soveltaa kahdenvälisiä sopimuksia, joissa käsitellään tämän asetuksen soveltamisalaan kuuluvia tilanteita.
            
            
            
               •Yhdenmukaisuus muiden alaa koskevien politiikkojen säännösten ja unionin muiden politiikkojen kanssa
            
            
               Tämä ehdotus on osa unionin valmistelu- ja varautumissuunnitelmaa, jolla lievennetään niitä kielteisiä seurauksia, joita Yhdistyneen kuningaskunnan ero unionista aiheuttaisi siinä tapauksessa, että erosopimusta ei saada aikaan. Ehdotuksessa noudatetaan varautumissuunnitelmaa koskevassa tiedonannossa esitettyjä yleisiä periaatteita. Koska ehdotuksessa ei toisinneta unionin jäsenyyteen perustuvia etuja eikä erosopimuksen mukaisia siirtymäkauden ehtoja, se on yksipuolinen ja väliaikainen. 
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu Euroopan unionin toiminnasta tehdyn sopimuksen (SEUT) 48 artiklaan, koska siinä käsitellään toimenpiteitä sosiaaliturvan yhteensovittamisen alalla.
               
            
            
               •Toissijaisuusperiaate (jaetun toimivallan osalta) 
            
         
         
            
               
                  Toissijaisuusperiaatetta sovelletaan, koska asia, jota ehdotus koskee, ei kuulu unionin yksinomaiseen toimivaltaan. Ehdotuksen tavoitteita ei voida riittävällä tavalla saavuttaa jäsenvaltioiden toimin kansallisella, alueellisella tai paikallisella tasolla. Unionin tasolla tarvitaan koordinoitu lähestymistapa, jolla voidaan suojella sosiaaliturvaoikeuksia, jotka unionin kansalaiset ovat hankkineet käyttäessään oikeuttaan vapaaseen liikkuvuuteen. Näin voidaan välttää hajanaisuus jäsenvaltioissa niiden soveltaessa unionin lainsäädäntöä sosiaaliturvaoikeuksiin, jotka liittyvät ennen eroamispäivää toteutuneisiin tosiseikkoihin tai tapahtumiin ja täyttyneisiin kausiin, sekä välttää asianomaisten henkilöiden eriarvoinen kohtelu. 
               
            
            
               •Suhteellisuusperiaate
            
            
               Ehdotetussa asetuksessa ei ylitetä sitä, mikä on tarpeen komission varautumissuunnitelman tavoitteiden saavuttamiseksi, koska sillä varmistetaan sellaisten henkilöiden sosiaaliturvaoikeuksien vähimmäissuoja, jotka ovat käyttäneet oikeuttaan vapaaseen liikkuvuuteen ennen eroamispäivää. 
            
            
               •Toimintatavan valinta
            
            
               
                  Ehdotettu sääntelytapa on asetus. Muilla tavoilla (esimerkiksi tiedonannolla tai muulla oikeudellisesti ei-sitovalla välineellä) ei saavutettaisi vaadittua oikeusvarmuuden tasoa. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               Tämä ehdotus hyväksytään osana varautumistoimenpiteitä, joilla lievennetään niitä riskejä, joita Yhdistyneen kuningaskunnan ero unionista aiheuttaisi siinä tapauksessa, että erosopimusta ei saada aikaan. 
            
            
               Euroopan komissio on analysoinut sen seurauksia, että sopimusta ei saada aikaan. Komissio kehotti jäsenvaltioita toimimaan ja päätteli tämän jälkeen, että ehdotus on tarpeen, jotta voidaan suojata asianomaisten henkilöiden sosiaaliturvaoikeudet ennen eroamispäivää toteutuneiden tosiseikkojen tai tapahtumien ja täyttyneiden kausien osalta.
            
            
               Komissio on keskustellut jäsenvaltioiden kanssa varautumistoimenpiteiden tarpeesta sekä alakohtaisista, oikeudellisista ja hallinnollisista valmistautumistoimista tällaisessa tilanteessa. Tätä varten 50 artiklaa käsittelevä neuvoston työryhmä kokoontui 27. marraskuuta 2018, 12. joulukuuta 2018 ja 16. tammikuuta 2019 ja sosiaaliturvan yhteensovittamista käsittelevä teknisten asiantuntijoiden seminaari järjestettiin 20. joulukuuta 2018.
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutuksia unionin talousarvioon. Sen tarkoituksena on suojata asianomaisten henkilöiden sosiaaliturvaoikeudet, mukaan luettuna sosiaaliturvaoikeuksista saadut tulot sekä jäsenvaltioiden julkinen talous.      
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Ei sovelleta 
               
            
            
               •Ehdotukseen sisältyvien säännösten yksityiskohtaiset selitykset
            
            
               Ehdotuksen tarkoituksena on varmistaa, että henkilöt, jotka ovat käyttäneet unionin kansalaisina oikeuttaan vapaaseen liikkuvuuteen unionissa ennen eroamispäivää, säilyttävät sosiaaliturvaoikeutensa, jotka perustuvat ennen eroamispäivää toteutuneisiin tosiseikkoihin tai tapahtumiin ja ennen eroamispäivää täyttyneisiin kausiin. Näiden oikeuksien olisi säilyttävä myös muilla sellaisilla henkilöillä, jotka ovat tilanteessa, joka liittyy Yhdistyneeseen kuningaskuntaan ennen eroamispäivää, ja joihin muutoin sovellettaisiin asetuksia (EY) N:o 883/2004 ja (EY) N:o 987/2009; tällaisia ovat kansalaisuudettomat henkilöt, pakolaiset sekä heidän perheenjäsenensä ja heidän jälkeensä elävät.
            
            
               Ehdotetun asetuksen 1 artiklassa selvennetään, että tässä asetuksessa sovelletaan asetuksen (EY) N:o 883/2004 1 artiklassa ja asetuksen (EY) N:o 987/2009 1 artiklassa säädettyjä määritelmiä. 
            
            
               Ehdotetun asetuksen 2 artiklassa määritellään asetuksen henkilöllinen soveltamisala. Sen soveltamisalaan kuuluvat henkilöt (unionin tai Yhdistyneen kuningaskunnan kansalaiset, kansalaisuudettomat henkilöt ja pakolaiset), joihin sovelletaan tai on sovellettu sosiaaliturvan yhteensovittamista koskevia unionin sääntöjä tilanteissa, joihin liittyy Yhdistynyt kuningaskunta silloin, kun se oli unionin jäsenvaltio, sekä heidän perheenjäsenensä ja heidän jälkeensä elävät.   
            
            
               Ehdotetun asetuksen 3 artiklassa määritellään asetuksen aineellinen soveltamisala ja täsmennetään, että se kattaa kaikki asetuksen (EY) N:o 883/2004 3 artiklassa luetellut sosiaaliturvan alat. 
            
            
               Ehdotetun asetuksen 4 artiklassa säädetään asetuksen soveltamisalaan kuuluvien henkilöiden yhdenvertaisesta kohtelusta.
            
         
         
            
               Ehdotetun asetuksen 5 artiklassa vahvistetaan, että asetuksessa (EY) N:o 883/2004 säädettyjä rinnastamisen ja yhteenlaskemisen periaatteita sovelletaan edelleen unionissa sellaisiin saataviin, jotka liittyvät ennen eroamispäivää toteutuneisiin tosiseikkoihin tai tapahtumiin ja ennen eroamispäivää täyttyneisiin kausiin.
            
            
               Ehdotetun asetuksen 6 artiklassa vahvistetaan asetuksen voimaantulo- ja soveltamispäivä. 
            
            
               2019/0019 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               Ison-Britannian ja Pohjois-Irlannin yhdistyneen kuningaskunnan Euroopan unionista eroamisen vuoksi sosiaaliturvan yhteensovittamisen alalla sovellettavista varautumistoimenpiteistä
               
            
               (ETA:n ja Sveitsin kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 48 artiklan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               noudattavat tavallista lainsäätämisjärjestystä,
            
            
               sekä katsovat seuraavaa: 
            
            
               (1)Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan mukaisesti. Perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta eli 30 päivänä maaliskuuta 2019, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa.
            
            
               (2)Jos Yhdistyneellä kuningaskunnalla ei ole erosopimusta tai jos kahden vuoden ajanjaksoa siitä, kun se ilmoitti aikeestaan erota unionista, ei pidennetä, sosiaaliturvan yhteensovittamista koskevien unionin sääntöjen, joista säädetään sosiaaliturvajärjestelmien yhteensovittamisesta annetussa asetuksessa (EY) N:o 883/2004
                  4
                ja sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä annetussa asetuksessa (EY) N:o 987/2009
                  5
               , soveltaminen Yhdistyneeseen kuningaskuntaan ja Yhdistyneessä kuningaskunnassa päättyy 30 päivänä maaliskuuta 2019. 
            
            
               (3)Tämän seurauksena henkilöt, jotka unionin kansalaisina ovat käyttäneet oikeutetusti perussopimuksen 45 ja 49 artiklassa määrättyä oikeuttaan vapaaseen liikkuvuuteen ennen Yhdistyneen kuningaskunnan eroa unionista, eivät voi enää vedota näihin sääntöihin siltä osin, kuin on kyse sosiaaliturvaoikeuksista, jotka perustuvat ennen eroamispäivää toteutuneisiin tosiseikkoihin tai tapahtumiin ja ennen eroamispäivää täyttyneisiin vakuutus-, työskentely- tai asumiskausiin tai itsenäisen ammatinharjoittamisen kausiin ja joihin liittyy Yhdistynyt kuningaskunta. Vaikutus kohdistuu samalla tavalla kansalaisuudettomiin henkilöihin ja pakolaisiin, joihin sovelletaan tai on sovellettu yhden tai useamman jäsenvaltion lainsäädäntöä tilanteissa, joihin liittyy Yhdistynyt kuningaskunta, ja heidän perheenjäseniinsä ja heidän jälkeensä eläviin.
            
            
               (4)Jotta saavutetaan asianomaisten henkilöiden sosiaaliturvaoikeuksien turvaamiseen liittyvä tavoite, jäsenvaltioiden olisi sovellettava edelleen asetuksissa (EY) N:o 883/2004 ja (EY) N:o 987/2009 säädettyjä yhdenvertaista kohtelua, rinnastamista ja yhteenlaskemista koskevia periaatteita sekä näiden asetusten sääntöjä, jotka ovat tarpeen edellä mainittujen periaatteiden täytäntöön panemiseksi, siltä osin kuin on kyse soveltamisalaan kuuluvista henkilöistä ja ennen Yhdistyneen kuningaskunnan unionista eroa toteutuneista tosiseikoista tai tapahtumista ja täyttyneistä kausista.
            
            
               (5)Tämä varautumista koskeva asetus on tarpeen, jotta saavutetaan yhdenvertaista kohtelua, rinnastamista ja yhteenlaskemista koskevien sosiaaliturvaperiaatteiden yhdenmukainen ja yksipuolinen soveltaminen.
            
            
               (6)Tätä asetusta olisi sovellettava sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, paitsi jos Yhdistyneen kuningaskunnan kanssa tehty erosopimus on tullut voimaan kyseiseen päivään mennessä,
            
            
               OVAT HYVÄKSYNEET TÄMÄN ASETUKSEN:
            
         
         
            
            
               1 artikla
            
            
               Määritelmät
            
            
               Tässä asetuksessa sovelletaan asetuksen (EY) N:o 883/2004 1 artiklassa ja asetuksen (EY) N:o 987/2009 1 artiklassa säädettyjä määritelmiä.
            
            
            
               2 artikla
            
            
               Soveltamisalaan kuuluvat henkilöt
            
            
               Tätä asetusta sovelletaan seuraaviin henkilöihin:
            
            
               a) jonkin jäsenvaltion kansalaiset, kansalaisuudettomat henkilöt ja pakolaiset, joihin sovelletaan tai on sovellettu yhden tai useamman jäsenvaltion lainsäädäntöä ja jotka ovat tai ovat olleet tilanteessa, johon liittyy Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, ennen 30 päivää maaliskuuta 2019, sekä heidän perheenjäsenensä ja heidän jälkeensä elävät; 
            
            
               b) Yhdistyneen kuningaskunnan kansalaiset, joihin sovelletaan tai on sovellettu yhden tai useamman jäsenvaltion lainsäädäntöä ennen 30 päivää maaliskuuta 2019, sekä heidän perheenjäsenensä ja heidän jälkeensä elävät.
            
            
            
               3 artikla
            
            
               Asiallinen soveltamisala
            
            
               Tätä asetusta sovelletaan kaikkiin asetuksen (EY) N:o 883/2004 3 artiklassa säädettyihin sosiaaliturvan aloihin.
            
            
            
               4 artikla
            
            
               Yhdenvertainen kohtelu 
            
            
               Asetuksen (EY) N:o 883/2004 4 artiklassa säädettyä yhdenvertaisen kohtelun periaatetta sovelletaan tämän asetuksen 2 artiklassa tarkoitettuihin henkilöihin niiden tosiseikkojen tai tapahtumien osalta, jotka ovat toteutuneet Yhdistyneessä kuningaskunnassa ennen 30 päivää maaliskuuta 2019.
            
            
            
               5 artikla
            
         
         
            
                Rinnastaminen ja yhteenlaskeminen
            
            
               1. Asetuksen (EY) N:o 883/2004 5 artiklassa säädettyä rinnastamisen periaatetta sovelletaan etuuksiin tai tuloihin, jotka on hankittu, ja tosiseikkoihin tai tapahtumiin, jotka ovat toteutuneet Yhdistyneessä kuningaskunnassa ennen 30 päivää maaliskuuta 2019.
            
            
               2. Asetuksen (EY) N:o 883/2004 6 artiklassa säädettyä yhteenlaskemisen periaatetta sovelletaan vakuutus-, työskentely- tai asumiskausiin tai itsenäisen ammatinharjoittamisen kausiin, jotka ovat täyttyneet Yhdistyneessä kuningaskunnassa ennen 30 päivää maaliskuuta 2019.
            
            
               3. Mahdollisia muita asetuksen (EY) N:o 883/2004 ja asetuksen (EY) N:o 987/2009 säännöksiä, jotka ovat tarpeen tämän artiklan 1 ja 2 kohdassa säädettyjen periaatteiden täytäntöön panemiseksi, sovelletaan. 
            
            
            
               6 artikla
            
            
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan sitä päivää seuraavasta päivästä, jona Euroopan unionista tehdyn sopimuksen 50 artiklan 3 kohdan nojalla perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa.
            
            
               Tätä asetusta ei kuitenkaan sovelleta, jos Yhdistyneen kuningaskunnan kanssa tehty Euroopan unionista tehdyn sopimuksen 50 artiklan 2 kohdan mukainen erosopimus on tullut voimaan kyseiseen päivään mennessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                   
               
               
                  
                     (2)
                  
                        Komission tiedonanto Euroopan parlamentille, Eurooppa-neuvostolle, neuvostolle, Euroopan keskuspankille, Euroopan talous- ja sosiaalikomitealle, alueiden komitealle ja Euroopan investointipankille – Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019: Varautumissuunnitelma (COM(2018) 880 final).
               
               
                  
                     (3)
                  
                        Komissio tarkastelee myöhemmin, laajennetaanko tässä ehdotuksessa esitetyt periaatteet koskemaan jossakin jäsenvaltiossa laillisesti asuvia kolmannen maan kansalaisia, jotka 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1231/2010 nojalla kuuluvat sosiaaliturvajärjestelmien yhteensovittamista koskevan EU:n lainsäädännön piiriin.
               
               
                  
                     (4)
                  
                        Euroopan parlamentin ja neuvoston asetus (EY) N:o 883/2004, annettu 29 päivänä huhtikuuta 2004, sosiaaliturvajärjestelmien yhteensovittamisesta (EUVL L 166, 30.4.2004, s. 1).
               
               
                  
                     (5)
                  
                        Euroopan parlamentin ja neuvoston asetus (EY) No 987/2009, annettu 16 päivänä syyskuuta 2009, sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä (EUVL L 284, 30.10.2009, s. 1).